b'\n_START_ARTICLE_\nKarel Slanc\n_START_SECTION_\n\xc5\xbdivljenjepis\n_START_PARAGRAPH_\nSlanc je \xc5\xa1tudiral pravo na Dunaju, leta 1879 pa je v Gradcu \xc5\xa1e doktoriral. Nato je slu\xc5\xbeboval v Kr\xc5\xa1kem, Mariboru in Ljubljani, po opravljenem pripravni\xc5\xa1tvu pa je leta 1884 na Glavnem trgu v Novem mestu odprl lastno odvetni\xc5\xa1ko pisarno, ki jo je vodil vse do smrti._NEWLINE_Politi\xc4\x8dno se je udejstvoval \xc5\xbee od \xc5\xa1tudentskih let naprej, bil pa je zagovornik socializma, kar se je \xc5\xa1e posebej kazalo v njegovem velikem nasprotovanju klerikalizmu._NEWLINE_Kot publicist je posve\xc4\x8dal posebno pozornost socialnim in politi\xc4\x8dnim vpra\xc5\xa1anjem svojega \xc4\x8dasa in bil eden prvih \xc4\x8dasnikarjev, ki je opozarjal na pere\xc4\x8de agrarno vpra\xc5\xa1anje slovenskega in \xc5\xa1e posebej dolenjskega pode\xc5\xbeelja. Kot re\xc5\xa1itev agrarne krize in posledi\xc4\x8dnega izseljevanja je zagovarjal idejo zadru\xc5\xbeni\xc5\xa1tva, \xc4\x8demur je posvetil tudi svojo knjigo z naslovom Zadruga in njen pomen v razvoju \xc4\x8dlove\xc5\xa1tva, ki jo je izdal leta 1913._NEWLINE_Pisal je tudi o narodnih, politi\xc4\x8dnih in gospodarskih vpra\xc5\xa1anjih, kriminaliteti, ljudski ustvarjalnosti, se zavzemal za svobodo tiska in odpravo smrtne kazni. Kritiziral je vpliv germanizacije na slovenskem, zaradi \xc4\x8desar so bili njegovi \xc4\x8dlanki ve\xc4\x8dkrat cenzurirani in prepovedani. Ve\xc4\x8dkrat je v svojih \xc4\x8dlankih opozarjal tudi na nujnost modernizacije \xc5\xa1olstva. Objavljal je v \xc4\x8dasopisih Slovenski narod, Rodoljub, Na\xc5\xa1i zapiski, So\xc4\x8da, Rde\xc4\x8di prapor, Zarja, Agramer Presse, Kroatische Post in mnogih drugih._NEWLINE_V letih 1885\xe2\x80\x931886 je izdajal tudi lastni \xc4\x8dasnik Resni glasovi._NEWLINE_Poleg vsega omenjenega je bil Slanc tudi mecen Ivana Cankarja, o \xc4\x8demer pri\xc4\x8da trinajst ohranjenih Cankarjevih pisem Slancu, ki jih hrani Knji\xc5\xbenica Mirana Jarca Novo mesto. Iz pisem je razbrati, da je bil Slanc porok Cankarju tudi pri izdaji vseh njegovih knjig, dolg pa je nato Karel Slanc Cankarju odpisal._NEWLINE_Po njem se danes imenuje ulica v Novem mestu.'